Մահափորձ Լի Չժե Մյոնի դեմ

**Մահափորձ Լի Չժե Մյոնի դեմ**, դանակով հարձակում Հարավային Կորեայի ընդդիմության առաջնորդ, գլխավոր ընդդիմադիր «Դեմոկրատական կուսակցության» նախագահ Լի Չժե Մյոնի դեմ 2024 թվականի հունվարի 2-ին՝ Բուսան նավահանգստային քաղաքի Գադեոկդո կղզում գտնվող օդանավակայանի շինարարական հրապարակ կատարած այցի ժամանակ։ Հարձակման հետևանքով Լի Չժե Մյոնը դանակահարվում է, որից հետո նրան հոսպիտալացնում են։ Նրան հոսպիտալացրել են, իշխանությունները հայտնել են, որ վերքը վտանգավոր չէ կյանքի համար։ Կասկածյալին տեղում բռնել են։

## Նախապատմություն
Հարավային Կորեայում մի քանի անգամ տեղի են ունեցել քաղաքական բռնություններ։ 2006 թվականին միջոցառումներից մեկի ժամանակ դանակով հարձակվել էին «Մեծ ազգային կուսակցության» այն ժամանակվա առաջնորդ Փակ Կըն Հյեի վրա, իսկ նրա հայրը՝ Պակ Չոն Հին սպանվել էր իր հետախուզական ծառայության ղեկավարի կողմից 1979 թվականին։ 2022 թվականին «Դեմոկրատական կուսակցության» այն ժամանակվա առաջնորդ Սոն Յոն Գիլը հարձակման ենթարկվեց և մուրճով հարված ստացավ գլխին։

2022 թվականին Կորեայի Հանրապետությունում կայացած նախագահական ընտրություններում Լի Չժե Մյոնը պարտվեց Յուն Սոկ Յոլին՝ ձայների ընդամենը 0,73 %-ի տարբերությամբ։

2022 թվականի մայիսի 7-ին Լին հայտարարեց իր թեկնածությունը 2022 թվականի հունիսի միջանկյալ ընտրություններում՝ առաջադրվելով Ազգային ժողովի թափուր տեղի համար։ Հաղթանակ տանելով հունիսի 1-ի ընտրություններում՝ քաղաքական գործիչը օգոստոսի 28-ին ընտրվեց նաև «Դեմոկրատական կուսակցության» նախագահ։

Մահափորձը տեղի է ունեցել 2024 թվականի խորհրդարանական ընտրություններից գրեթե երեք ամիս առաջ։

## Իրադարձության ընթացք
2024 թվականի հունվարի 2-ին Լին մամուլի ասուլիս է հրավիրում Գադեոկդո կղզու նոր օդանավակայանում։ Ականատեսները պատմել են, որ Կորեայի ժամանակով առավոտյան ժամը 10:27-ին կասկածվող տղամարդը, որն արտաքնապես մոտ 60-70 տարեկան է եղել, մոտեցել է նրան որպես կողմնակից, ինքնագիր խնդրել, իսկ հետո դանակով հարձակվել նրա վրա և հարվածել նրա պարանոցին։ Դեպքի վայրում գտնվող «Դեմոկրատական ​​կուսակցության» ներկայացուցիչներն անմիջապես շրջապատել են Լիին, իսկ նրանցից մեկը շորով ծածկել է քաղաքական գործչի վիզը։ «Յոնհափ» լրատվական գործակալությունը հայտնում է, որ Լին արյունահոսում էր, սակայն մնացել է գիտակցության մեջ։ 10։ 47-ին ժամանում շտապ օգնության մեքենան, և 11:16-ին Լին հոսպիտալացվում է Բուսանի ազգային համալսարանական հիվանդանոցի տարածաշրջանային վնասվածքաբանության կենտրոն։ Այնուհետև նրան ուղղաթիռով տարհանում են Սեուլի ազգային համալսարանական հիվանդանոց, որի ժամանակ նա եղել է գիտակցության մեջ։

«Չոսուն Իլբո»-ի տեղեկություններով՝ Լին մեկ սանտիմետրանոց կտրվածք է ստացել պարանոցի հատվածում, որն արյունահոսում էր։ Բուսանի ազգային համալսարանական հիվանդանոցի բժիշկները հայտնում են, որ ընդդիմության առաջնորդի մոտ վնասվել է պարանոցային երակը և անհանգստացած են հետագա զանգվածային արյունահոսության հնարավորության հետ կապված։

Մահափորձը ուղիղ հեռարձակվել է հարավկորեական հեռուստաալիքներով և ռադիոկայաններով։ Ականատեսի վկայությամբ՝ հարձակման պահին դեպքի վայրում եղել են մեկ տասնյակից ավելի ոստիկաններ։

Նույն օրը ավելի ուշ Լին շտապ վիրահատության է ենթարկել Սեուլի ազգային համալսարանական հիվանդանոցում։ «Դեմոկրատական ​​կուսակցության» ներկայացուցիչները հայտարարում են, որ վիրահատությունը «սպասվածից ավելի երկար է տևել», և բուժաշխատողները ուշադիր հետևել են դրա առաջընթացին։

## Կասկածյալ
Կասկածյալը՝ անշարժ գույքի գործակալ, 66-ամյա Կիմ Ջին Սունգը, ով կրում էր թղթե թագ՝ «Ես Լի Չժե-Մյոնն եմ» գրությամբ և ուներ «200 տեղ Ազգային ժողովում» գրությամբ ցուցանակ, անմիջապես բերման է ենթարկվել։ Մամլո ասուլիսի ժամանակ ոստիկանությունը հայտնում է, որ կասկածյալը զենքը գնել էր առցանց։ Այն նկարագրվել է որպես 7 դյույմանոց դանակ։ «Դեմոկրատական ​​կուսակցության» ներկայացուցիչ Կվոն Չխիլ Սեյունը ճեպազրույցի ժամանակ ասում է, որ ենթադրվում է, որ հարձակվողը օգտագործել է սաշիմիի դանակ։ «Բուսան Իլբո»-ի տեղեկություններով՝ հարձակվողը հրաժարվել է պատասխանել իր դրդապատճառների մասին հարցերին։

Հարձակումից ժամեր անց ոստիկանությունը ճանաչել է Կիմ ազգանունով կասկածյալին։ Նրանք նաև հայտնել են, որ Կիմն օգտագործել է 18 սանտիմետր երկարությամբ դանակ։ Բուսանի ոստիկանական բաժանմունքը հայտնել է, որ պատրաստվում է Կիմին մեղադրանք առաջադրել սպանության փորձի մեջ, քանի որ նա խոստովանել է, որ մտադիր էր սպանել Լիին։ 2023 թվականի դեկտեմբերին կասկածյալը նաև մասնակցել է մի միջոցառման, որտեղ Լին հեդլայներ էր Բուսանում, և տեսագրությունները ցույց են տալիս, որ կասկածյալը սպասում է Լիին, բայց չի կարողանում սերտ կապ հաստատել նրա հետ։ Կասկածյալը կրում էր նույն թղթե թագը՝ «Ես Լի Չժե Մյոնն եմ» մակագրությամբ, ինչ հունվարյան մահափորձի ժամանակ։

Մահափորձի հաջորդ օրը խուզարկություններ են իրականացվել Կիմի բնակարանում և նրա աշխատասենյակում։ Իրավապահները հանցագործության, թմրամիջոցների օգտագործման կամ հոգեբուժական հիվանդության մասին ոչ մի նախկին արձանագրություն չեն հայտնաբերել հարձակվողի մոտtheguardian:

## Արձագանք
*  20px «Դեմոկրատական կուսակցությունը» դատապարտել է հարձակումն իր առաջնորդի վրա՝ այն անվանելով «ահաբեկչական ակտ և սպառնալիք ժողովրդավարությանը»։

## Ծանոթագրություններ

Կատեգորիա:2024 Հարավային Կորեայում
Կատեգորիա:2024 հարձակումներ Ասիայում